kardosdrur/scandi-wiki huggingface dataset:
Violfrøstjerne

Violfrøstjerne (Thalictrum delavayi) er en flerårig, urteagtig plante med en opret, forgrenet vækst. Planten er sent blomstrende, hårdfør og meget velegnet i buketter. Derfor dyrkes den i haver og parker.

Kendetegn 
Violfrøstjerne er en flerårig, urteagtig plante med en opret og forgrenet vækst. Stænglen er rund i tværsnit og helt hårløs. Den bærer spredte blade og de endestillede toppe af blomster. Bladene er flerdobbelt fjersnitdelte med omvendt ægformede småblade, der har tre lapper yderst og ellers hel rand. Oversiden er grågrøn, mens undersiden er lyst grågrøn. Begge bladsider er hårløse. Blomsterne er samlet i endestillede toppe, og hver enkelt blomst er uregelmæssig med 4-5 blosterblade og talrige støvdragere. Frugterne er nødder.

Rodsystemet består af jordstængler, som bærer de trævlede rødder.

Planten når en størrelse på 1,2 m i højden og 0,6 m i bredden (det sidste mål afhænger meget af, hvorvidt planten har dannet en større bevoksning ved hjælp af skud fra jordstænglerne).

Hjemsted 
Violfrøstjerne er naturligt forekommende i de vestlige provinser af Kina: Sichuan, Xizang og Yunnan. Arten er knyttet til skove, krat, græsningsarealer og skyggede steder, hvor jordbunden er fugtig, men veldrænet. 

I de fugtige tykninger op gennem en stejl slugt ved vejen mellem Xiangcheng og Daocheng, ca. 20 km fra Xiangcheng vokser artern i skov med nåletræer (fyr, ædelgran og gran) og mindre løvtræer (poppel, løn, kirsebær, tørst, syren og birk) sammen med bl.a. afghansk snabelkalla, Berberis dictyophylla, Carex obscura (en art af star), Codonopsis convolvulacea (en art af snerleklokke), Delphinium kamaonense (en art af ridderspore), Indigofera szechuanensis (en art af indigo), Ligularia dictyoneura (en art af nøkketunge), Lilium xanthellum (en art af lilje), Nepeta stewartiana (en art af katteurt), Pedicularis axillaris (en art af troldurt), Rhamnus tangutica (en art af tørst), Ribes alpestre  (en art af ribs), Rosa sikangensis  (en art af rose), Rubus pedunculosus  (en art af brombær), russisk buskpotentil, Zanthoxylum bungeanum (én af de to arter af tandved, der bruges til Sichuan peber) og rød snabelkalla

Note

Galleri 

Violette blomster
Haveplanter
Skovbundsplanter
Ugandaskoven

Ugandaskoven er en af Amagers 4 skove, beliggende i Tårnby Kommune, syd for Ugandavej, som den er opkaldt efter. Skoven er plantet 1964-65 og har et areal på 11,31 hektar. Skoven var på det tidspunkt den eneste skov i Tårnby Kommune. Skoven har flere vandhuller med forskellige paddearter. Området er lavtliggende og der er gennemgående drængrøfter. Ugandaskoven blev plantet af Det Danske Hedeselskab. Skoven består hovedsageligt af eg (Stilk-eg) iblandet ahorn, rødeg, bøg, fuglekirsebær samt forrskellige nåletræer så som rødgran, skovfyr og lærk. Desuden er der en stor opvækst af selvsået ahorn og birk.

Referencer 

Skove i Danmark
Tårnby Kommunes geografi
Hjørring Posthus

Hjørring Posthus eller Hjørring Distributionscenter er et postdistributionscenter på Banegårdspladsen i Hjørring. Tidligere var det også et posthus. Alt postomdeling i 9800 Hjørring, 9830 Tårs 9881 Bindslev foregår med udgangspunkt fra Hjørring Posthus.

Den 19. maj 2010 lukkede postekspeditionen i posthuset, og personalet blev virksomhedsoverdraget til en nyindrettet postbutik i SuperBrugsen på Sct. Olai Plads. Det skyldtes flere års fald i posthusets omsætning.

Historie 
Den 9. januar 2012 lukkede Sindal Posthus og de 11 postbude med ruter i Sindal flyttes til Frederikshavn Posthus mens de 6 postbude med ruter i Bindslev området flyttes til Hjørring Posthus.

Kilder 

Posthuse i Danmark
Posthus
Hirtshals Posthus

Hirtshals Posthus eller Hirtshals Distributionscenter var indtil 2013 et postdistributionscenter på Banegårdspladsen i Hirtshals. Tidligere var det også et posthus. Alt postomdeling i 9850 Hirtshals foregår tidligere med udgangspunkt fra Hirtshals Posthus, men foregår nu fra Hjørring Posthus.

I 2006 lukkede postekspeditionen i posthuset, og personalet blev virksomhedsoverdraget til en nyindrettet postbutik i Boghandler Kurt Jakobsen i Hirtshals. Det skyldtes flere års fald i posthusets omsætning.

Den 23. oktober 2007 flyttede postbutikken til Slagter Winther A/S på Hjørringgade. Det skete på baggrund af at Boghandler Kurt Jakobsen opsagde samarbejdet med Post Danmark.

Historie 
1. december 2007 lukkede Horne Posthus.

Kilder 

Posthus
Bygninger, konstruktioner og anlæg i Hjørring Kommune
Nedlagte posthuse i Danmark
Ophørt i 2013
Vibeke Woldbye

Vibeke Beate Bording Woldbye (født  Bording Drucker 11. december 1932 i København, død 20. august 2015) var en dansk kunsthistoriker.

Hun var datter af læge, dr.med. Paul Drucker (død 1971) og hustru Elsebet født Bording (død 1970), blev student fra Sortedam Gymnasium 1951, mag.art. i kunsthistorie fra Københavns Universitet 1961 og har været museumsinspektør ved Kunstindustrimuseet fra 1962 til 2000. Hun var direktør for Boligministeriets samlinger på Kronborg 1981-95 og medlem af bestyrelsen for Kunstindustrimuseet 1992-96. Hun har især forsket i tekstilers kunst- og kulturhistorie.

Woldbye har modtaget C.L. Davids Fødselsdagslegat, Ole Haslunds Legat og i 2002 Museumsdirektør Eigil H. Brünniches Rejselegat. 9. maj 2000 blev hun Ridder af Dannebrog.

Woldbye har været medredaktør af Museumsmagasinet 1981-89, sekretær for Selskabet for Kunstvidenskab 1966-70 og for Skandinavisk Museumsforbund 1971-79 (medlem af bestyrelsen 1970-85), medlem af Kronborgudvalget 1982-94, censor i kunsthistorie ved Københavns Universitet 1982-85, medlem af bestyrelsen for ICOMs Applied Arts Committee 1987-89, af juryen for International Textile Competition i Kyoto 1987 og 1989 og medlem af priskomiteen for Torsten och Wanja Söderbergs Pris 1994-2000.

Hun blev gift 17. februar 1956 med fotografen Ole Woldbye, som døde i 2003.

Referencer

Kilder 
 Kraks Blå Bog 2006.

Kunsthistorikere fra Danmark
Museumsfolk fra Danmark
Faglitterære forfattere fra Danmark
Danskere i 1900-tallet
Danskere i 2000-tallet
Riddere af Dannebrog
Personer fra København
Modtagere af Ole Haslunds Kunstnerfonds legat
Personer i Kraks Blå Bog (afdøde)
Tranøyfjorden

Tranøyfjorden er en fjord i Tranøy og Dyrøy kommuner i Troms og Finnmark fylke i Norge. Fjorden strækker sig 25 km nordover fra Vågsfjorden, mellem Dyrøya og Senja til Kampevoll i bunden af fjorden. 

Fjorden har indløb mellem Stangneset på halvøen Stonglandet i vest og Hagenes på sydspidsen af Dyrøya i øst. Fjorden går nordover mellem Stonglandet og Dyrøya. Nord for Dyrøya går Solbergfjorden østover. Øen Tranøy, som kommunen og fjorden er opkaldt efter, ligger et stykke nord for Dyrøya. Herfra og ind til bunden af fjorden kaldes den Tranøybotn. 

Ved nordenden af Stonglandet ligger Stonglandseidet. Her er der kun 350 meter over til Eidepollen på vestsiden. Der er ikke så mange bebyggelser ved fjorden, men på vestsiden ligger bygderne Vassvik og Jøvik. 

Riksvei 860 går langs store dele af vestsiden på Senja. Langs fjorden ved Stonglandet går Fv223. 

Fjorde i Troms og Finnmark
Tranøy
Dyrøy
Arcanum: Of Steamworks and Magick Obscura

Arcanum med undertitlen Of Steamworks and Magick Obscura er et computerspil udviklet af Troika Games og udgivet af Sierra Entertainment i 2001. Spillet handler blandt andet om en tid, som ligner lidt Jordens omkring 1800-tallet, men tilsat en blanding af magi, steampunk og andre racer som orker og elvere.

Gameplay 
I singleplayer-delen tager spilleren rollen som eneste overlevende, efter et styrt med en slags luksus Zeppeliner; IFS Zephyr på vej mod byen Tarant og begynder således spillet. Gameplayet kan både være turbaseret eller i real-time, hvilket vil sige at man selv vælger spillestil og hastighed. Multiplayer-delen giver mulighed for at spille nogle præfabrikerede scenarier, udenom hovedhistorien, men har dog ikke mulighed for turbasering, af tekniske årsager.

Patches 
Den seneste officielle patch 1.0.7.4 blev udgivet i 2001, men en uofficiel patch er også produceret.

Modtagelse 
Gamereactor kaldte det et "omfattende rollespil med en unik spilverden som man vil elske at fordybe sig i", men at det trak ned at kampsystemet og grafikken var "for stort og for omfattende til nybegyndere", og gav derfor spillet 7 ud af 10. De mange bugs man kan udsættes for, nævnes som en af tingene, der gjorde at GameSpot gav spillet 7,3. RPGamer gav det 2.0 ud af 5 og nævner også blandt andet kampsystemet som trækker ned. På Metacritics hjemmeside fik spillet 81 i den gennemsnitlige score.

Soundtrack 

Soundtracket, der er komponeret af Ben Houge, blev ikke udgivet kommercielt, men er gratis tilgængelig med tilhørende partitur via digitalt download.

Bonustracket blev ikke benyttet i spillet, og blev først udgivet i forbindelse med et interview med Ben Houge.

Referencer

Eksterne henvisninger 

 Officielle hjemmeside arkiveret på Terra Arcanum
 Troika wiki om Arcanum
 Arcanum wiki om Arcanum

Computerspil fra 2001
Computerrollespil
Windows-spil
The Bodyguard (film fra 1992)

The Bodyguard er en film fra 1992, instrueret af Mick Jackson med manuskript skrevet af Lawrence Kasdan, og med Kevin Costner og Whitney Houston i hovedrollerne.

Handling 
Rachel Marron (Whitney Houston) er en international sangerinde og filmstjerne. Hun bringes i livsfare, da en syg fan ønsker hende død. Sikkerhedseksperten Frank Farmer (Kevin Costner) bliver sat på sagen, og må beskytte sin klient uanset omstændigheder og pris. Farmer bliver på sin vagt, og Marron lever op til sit ry som diva. Begge ønsker at kunne styre begivenhederne, og der er i starten ingen tiltrækning mellem det umage par.

Da den potentielle drabsmand nærmer sig, må Farmer beskytte Marron, uanset om følelserne tager overhånd.

Modtagelse og priser 
Filmen er en af de 100 mest indbringende film gennem tiderne og indspillede over 400 millioner amerikanske dollar verden over.

Filmen blev nomineret til 2 Oscars, begge i kategorien for bedste musik, men den tabte til Disney-filmen Aladdin. Filmens soundtrack blev imidlertid tildelt priser ved andre uddelinger, blandt andet ved BRIT Awards og MTV Movie Awards.

Filmen blev dog også nomineret til syv Golden Raspberry Awards, herunder for værste film, værste skuespiller og værste skuespillerinde, men "vandt" ingen af de nominerede priser.

Baggrund 
Filmen var oprindelig planlagt i 1976 med Steve McQueen og Diana Ross i hovedrollerne, men måtte opgives, da Steve McQueen fik kræft. Filmen blev herefter planlagt indspillet i 1979, denne gang med Ryan O'Neal og Diana Ross. Projektet lod sig imidlertid ikke realisere, da de to stjerner blev uenige.

Madonna blev en periode overvejet som emne til at spille Rachel. I dokumentarfilmen Madonna: Truth or Dare vises en scene, hvor hun uformelt får besked om, at der ikke bliver nogen aftale.

Soundtrack 
Soundtracket til filmen er med over 42 millioner solgte eksemplarer det næstmest sælgende gennem tiderne (det mest solgte soundtrack er Saturday Night Fever). Whitney Houston medvirker på soundtracket og opnåede betydelig succes med bl.a. genindspilningen af Dolly Partons "I Will Always Love You", der opnåede en førsteplads i bl.a. USA og England og solgte 4-dobbelt platin.

Noter

Eksterne links 
 

Amerikanske film fra 1992
Engelsksprogede film
Thrillerfilm fra USA
Romantiske film fra USA
Lars Herlow

Lars Herlow (født 25. september 1972) er en dansk entertainer, konferencier og tv-vært.

Han har siden 1998 været den ene halvdel af duoen "Klassens tykke Dreng" (den anden halvdel af duoen er Morten Brix).

"Klassens Tykke Dreng" er et show, en blanding af stand-up og sang/musik, som de har optrådt med ved over 1.500 arrangementer. Klassens Tykke Dreng optræder stadig hyppigt med op mod 100 engagementer om året, primært firmafester og festivaler.

Desuden har Lars Herlow været konferencier og vært på mange shows & arrangementer, heriblandt en del forskellige tv-transmitterede prisoverrækkelser,  f.eks. "Danish Dance Awards", "Auto Awards (2015-2018).

I år 2013 sang han en række "Elvis Presley - Las Vegas Style" lørdags koncerter på Plænen i Tivoli sammen med parkens big band.

Herlow var vært for Lykkehjulet (TV2) i den sidste sæson, 2001. 

Han har ligeledes medvirket i en række andre tv-programmer, bl.a. Pyrus i Alletiders Eventyr (2000), Langt fra Las Vegas (2002), Hit med Sangen, GO' Morgen Danmark, Go' Aften Danmark, Plan 2000, Robinson Ekspeditionen og Klassens Tykke Dreng (DR1 og DR2) (2000), Snurre Snups Søndags klub, Venner For Livet og Valentines Day.

Kilder

Eksterne henvisninger 
 

Entertainere fra Danmark
Tv-værter fra Danmark
Panna

Panna er et streetfodboldspil med fokus på de artistiske aspekter i fodbold, hvor man ved brug af frække tricks og finter skal besejre sin modstander. Panna spilles ofte 1 mod 1 på små runde baner (ca. 6 meter i diameter) med 2 små mål, men kan også spilles 2 mod 2. Kampen spilles på tid og vindes hvis en spiller laver en såkaldt "panna" (tunnel) ved at skyde bolden mellem benene på en modstander eller af det hold der har scoret flest mål når kampen slutter.

Historie 
Panna har altid været en del af fodbolden. Men som en sport i sig selv opstod panna i starten af 00'erne, da surinamesiske og marokkanske indvandrere spillede det i forstæderne til Rotterdam og Amsterdam. Især i Holland og Belgien er Panna populært og spillet er også kommet til Danmark.

Kultur 
Panna er en gadesport og kulturen bag boldspillet har klare referencer til andre streetkulturer såsom breakdance og skateboarding, blandt andet fordi man "battler" sine modstandere med tricks, finter og attitude.

Panna i Danmark 
Panna spilles også i Danmark og DGI er aktive med flere turneringer og events, herunder Panna Fridays i København (som er en del af deres street soccer projekt Underground) og den landsdækkende Panna Tour. Der afholdes også EM i Panna, som i juli 2013, blev afholdt i Danmark med danske Licht i top 8. Og i 2013 blev der for første gang afholdt Panna Knockout i Danmark vinderen blev Amin Benmoumou. I 2014 afholdes EM i Belgien og VM i Amsterdam hvor Amin Benmoumou og Kristoffer Licht har kvalificeret sig.. I starten af 2014 blev Panna Mall Tour afholdt, en tour rundt i nogle af Danmarks bycentre, hvor der blev spillet Panna med tilskuere, samt freestyle opvisninger. Denne tour blev afholdt af DGI i samarbejde med Copenhagen Panna House og Danish Football Freestyle Community (DFFC) samt deltagelse af verdensstjernen Jeand Doest. Udover Amin Benmoumou og Kristoffer Licht betragtes også Anusha Samia Siddiq, Michael Toft, Jacob Corneliusen, Mads Phonbamrung, Suell Osmani, Ibiis Neymar, Mohammad Idrissi og Omid Ganjjou som nogle af de største Pannaprofiler i Danmark.

Baner i Danmark 
Der findes offentlige panna-baner flere steder i Aarhus, blandt andet centralt i Mølleparken, i Viby distriktet samt flere steder i Aarhus V.

Referencer

Se også 

:en:Cageball

Eksterne henvisninger 

⋅

Gadefodbold

en:Nutmeg (football)
Camponotus saundersi

Camponotus saundersi er en myreart, der lever i Malaysia. Når myren kommer i kamp, er dens forsvarsmekanisme at knibe mavemusklerne sammen, indtil bagkroppen brister, hvorved en gift fra bagkroppen kastes ud over alle fjender i nærheden. Med andre ord ofrer den sig for kolonien, og eksploderer i den sammenhæng.

Eksterne henvisninger 

Myrer
Aabybro Posthus

Aabybro Posthus eller Aabybro Distributionscenter er et postdistributionscenter på Rolighedsvej i Aabybro. Tidligere var det også et posthus. Alt postomdeling i 9440 Aabybro og 9490 Pandrup foregår med udgangspunkt fra Aabybro Posthus.

Den 14. august 2006 lukkede postekspeditionen i posthuset, og personalet blev virksomhedsoverdraget til en nyindrettet postbutik hos Expert/Punkt 1 på Vestergade. Det skyldtes flere års fald i posthusets omsætning.

Kilder 

Posthuse i Danmark
Posthus
Bygninger, konstruktioner og anlæg i Jammerbugt Kommune
Salangen (fjord)

Salangen (nordsamisk Siellakvuotna) er en fjord i Salangen og Ibestad kommuner i Troms og Finnmark fylke i Norge. Fjorden strækker sig 30 km mod nordøst ind i landet øst for Andørja  til den 18 km lange Sagfjorden som danner bunden i fjorden. 

Den yderste del af fjorden, som går på sydsien af øen Andørja, bliver almindeligvis regnet som en del af Astafjorden. Fjorden har indløb mellem bygderne Lavangsnes på fastlandet og Kråkrø på Andørja. På nordsiden af fjorden ligger bygden Furnes og herfra svinger Mjøssundet nordover på østsiden af Andørja. Her krydser  Mjøsundbroen sundet over til fastlandet. 

På sydsiden af fjorden ligger bygderne Håkavik og Rotvik. Øst for Rotvik går Sagfjorden mod sydøst ind til bygden Laberg og kommunecenteret Sjøvegan. Bygden Medby ligger på østsiden af Salangen og herfra går Løksefjorden mod nordøst ind til Løksebotn. 

Riksvei 848 går langs nordsiden af fjorden, mens Riksvei 84 går langs østsiden. På sydsiden går Fv152 og Fv141.

Eksterne kilder/henvisninger 

  Salangen: fjord. i Store norske leksikon. Hentet 11. september 2013 
Fjorde i Troms og Finnmark
Ibestad
Salangen
Præsidentvalget i Tyskland 2012

Præsidentvalget i Tyskland 2012 fandt sted i Rigsdagsbygningen i Berlin den 18. marts 2012. Joachim Gauck blev valgt til Tysklands ellevte forbundspræsident. Valget blev foretaget for at erstatte forbundspræsident Christian Wulff, som gik af før udløbet af sin valgperiode. Præsidentvalget er indirekte og afgøres af Forbundsforsamlingen, som er sammensat af repræsentanter samlet af Forbundsdagen og et tilsvarende antal valgt af de tyske delstater.

Forbundsforsamlingens sammensætning 
Det var indkaldt 1240 medlemmer af Forbundsforsamlingen med følgende sammensætning:

Valgresultatet

Joachim Gauck 
Joachim Gauck var foreslået som kandidat af samtlige partier i Forbundsdagen (CDU/CSU, SPD, FDP og Bündnis 90/Die Grünen) bortset fra die Linke. Gauck støttes også af SSW og Freie Wähler. Hans vælgergrundlag er dermed 1111 af tilsammen 1240 stemmer.

Gauck fik 991 af 1228 gyldige stemmer og blev dermed valgt i første valgomgang.

Beate Klarsfeld 
Partiet die Linke som havde 124 medlemmer af Forbundsforsamlingen, foreslog Beate Klarsfeld. Hun fik 126 af 1228 gyldige stemmer.

Andre 
Olaf Rose var foreslået af partiet NPD. NPD er repræsenteret i Landdagen i Sachsen og Mecklenburg-Vorpommerns landdag. Dette gav partiet ret til at sende tilsammen tre repræsentanter til Forbundsforsamlingen. I valget fik Rose tre af 1228 gyldige stemmer.

Blanke og ugyldige stemmer 
Ved stemmeafgivningen blev der registreret 108 ikkeafgivne stemmer, mens fire stemmer blev kendt ugyldige.

Referencer 

Politiske valg i Tyskland
Tyskland 2012
HealthCap

HealthCap er en specialiseret investor af venturekapital inden life sciences. HealthCap investerer i innovative virksomheder med fokus på terapeutiske produkter  HealthCap har investeret i mere end 100 virksomheder siden start og lavet børsintroduktioner af 41 selskaber. HealthCap har kontorer i Stockholm, Oslo og Lausanne.

Historie 
Firmaet blev grundlagt i 1996 af Björn Odlander  og Peder Fredrikson  og den første fond blev startet samme år. Per 2017 har HealthCap etableret syv fonde. Fondene har finansieret 106 virksomheder, hvorav 41 af virksomhederne er taget på børsen. Den seneste fond, HealthCap VII, blev etableret i 2015.
I 2017 havde HealthCap cirka 23 medarbejdere, hvoraf ti er partnere. Holdet kombinerer venturekapital kompetence og erfaringer fra små såvel som store virksomheder i hele sundhedssektoren, der spænder over discipliner af videnskabelig forskning, udvikling af medicin, klinisk praksis, investment banking, og industriledelse .

Område af aktivitet 
HealthCap investerar i innovative virksomheder inden for området for biovidenskab med fokus på behandling av sygdom. Investeringerne skal møde visse kriterier såsom opfyldelse af vigtige medicinske behov, høj grad af innovation og forbedring af økonomien i sundhedssektoren.

HealthCap har rejst seks fonder, der HealthCap IV- VII er Delaware kommanditselskaber med en schweizisk komplementar. Investorer i HealthCap fondene omfatter bl.a. Skandia Liv, 4. og 6. svenske nationale pensionskassen, The Kresge Foundation, Mayo Clinic og University of Michigan. I 2017 hade HealthCap fonde der overstiger € 1 bn

Investeringer 
HealthCap investerer i virksomheder, der udvikler banebrydende teknologier , der holder potentiale til at ændre klinisk praksis. Eksempler på sådanne teknologier som finansieres af HealthCap er:
 Endoskopisk lungevolumenreduktion kirurgi udviklet af Pulmonx  hvorved åben thoraxkirurgi kan undgås ved behandling af emfysem.
 Xofigo udviklet af Algeta  til behandling af knoglemetastaser i prostatakræft
 Trans-femoral hjerteklap udskiftning udviklet af CoreValve  , der undviger behovet for åben hjertekirurgi vid udskiftning af en defekt aortaklap.
 Måling af udåndet nitrogenoxid til overvågning af astma udviklet af Aerocrine .
 Topotarget der sigter mod at forbedre kvaliteten af og forlænge livet for kræftpatienter ved at udvikle nye, sikre og effektive kræftlægemidler.

Eksterne links 
 http://www.HealthCap.eu

Referencer 

Venturekapitalselskaber
Investeringsvirksomheder fra Sverige
Etableret i 1996
Dyrøya (Troms)

Dyrøya er en ø i Dyrøy kommune i Troms og Finnmark fylke i Norge. Øen ligger mellem Senja og fastlandet, sydvest for Brøstadbotn, der er kommunecenter i Dyrøy. Vest for øsen ligger Tranøyfjorden, og Dyrøya er knyttet til fastlandet med Dyrøybrua som krydser Dyrøysundet mod vest. Broen, der ligger på nordspidsen af øen, blev åbnet i 1994. I Holm på Dyrøya ligger Dyrøy kirke fra 1880.

Den største sø på Dyrøya er Kalvøyvatnet (ofte kaldt Kalvøya), som ligger i 187 meters højde over havet, midt mellem Bergsheia og Mossheia. Den enkleste opgang til søen er fra Forså ca. 1km sydvest for Dyrøy kirke.

Befolkning 
Dyrøya havde i 2009 170 indbyggere , fordelt på tre områder (grunnkretse):
 Dyrøyhamn 52
 Merkesnes 76
 Espejord 42
Dyrøyhamn omfatter den sydlige del af øen; Merkesnes og Espejord den nordlige. Den største bygd, Langhamn, ligger i Merkesnes . Folketallet på øen går gradvis nedad.

Hagenes 
Under anden verdenskrig blev Hagenes på sydspidsen af Dyrøya brugt som kanonstilling af tyskerne for at overvåge Tranøyfjorden. Der er ca. fire bunkere på Hagenes og fire kanonstillinger. Bunkerne og kanonstillingene blev bygget af russiske krigsfanger. Under bygningsarbejdet blev en russer ved navn Alexej skudt, da han forsøgte at flygte. Dette er det eneste dokumenterede drab på Hagenes under anden verdenskrig.

Eksterne kilder/henvisninger 

 Kulturnett Troms: Dyrøya 

Øer i Troms og Finnmark
Troms
Dyrøybroen

Dyrøybroen () er en frit frembyg-bro på fv 212 i Dyrøy kommune i Troms og Finnmark fylke i Norge. Den er 570 meter lang og krydser Dyrøysundet mellem Finnlandsneset på fastlandet og Ørnneset på Dyrøya. Broen blev åbnet 20. august 1994 og gav Dyrøya fastlandsforbindelse. Dyrøybrua afløste færgeforbindelsen mellem Brøstadbotn og Langhamn. Selve broen har to kørebaner, men tilkørselsvejene har kun en kørebane med mødepladser.

Eksterne kilder/henvisninger 

  Om Dyrøybroen  på structurae.net

Broer i Troms og Finnmark
Broen
Svenstrup J Posthus

Svenstrup J Posthus eller Svenstrup J Distributionscenter var indtil 2013 et postdistributionscenter på Fabriksparken i Svenstrup J Tidligere var det også et posthus. Alt postomdeling i 9230 Svenstrup J foregik fra Svenstrup J Posthus men foregår nu med udgangspunkt fra Støvring Posthus.

Den 19. juni 2007 lukkede postekspeditionen i posthuset, og personalet blev virksomhedsoverdraget til en nyindrettet postbutik i SuperBrugsen, på Godthåbsvej. Det skyldtes flere års fald i posthusets omsætning. Senest er postdistributionen flyttet til Støvring Posthus.

Kilder 

Nedlagte posthuse i Danmark
J Posthus
Bygninger, konstruktioner og anlæg i Aalborg Kommune
Ophørt i 2013